**บทที่ 3**

**วิธีดำเนินการวิจัย**

การวิจัยครั้งนี้เป็นการวิจัยแบบผสานวิธี (Mixed Methodology) เพื่อศึกษาสภาพการบริหารโดยใช้โรงเรียนเป็นฐานของโรงเรียน สังกัดสำนักงานเขตพื้นที่การศึกษาประถมศึกษาหนองคาย เขต 1 โดยมีวัตถุประสงค์เพื่อศึกษาสภาพปัจจุบันการบริหารโดยใช้โรงเรียน เป็นฐานของโรงเรียน สังกัดสำนักงานเขตพื้นที่การศึกษาประถมศึกษาหนองคาย เขต 1 โดยผู้วิจัยได้แบ่งการวิจัยออกเป็น 2 ระยะ คือ ระยะที่ 1 การศึกษาสภาพการบริหารโดยใช้โรงเรียนเป็นฐานของโรงเรียน สังกัดสำนักงานเขตพื้นที่การศึกษาประถมศึกษาหนองคาย เขต 1 ระยะที่ 2 นำข้อมูลที่ได้จากการศึกษาในระยะที่ 1 มาทำการสนทนากลุ่ม (Focus Group) เพื่อให้ได้ข้อเสนอแนะการพัฒนากระบวนการบริหารโดยใช้โรงเรียนเป็นฐานสู่ความเป็นเลิศ ผู้วิจัยได้ดำเนินการวิจัย ตามลำดับขั้นตอนดังนี้

1. ประชากรและกลุ่มตัวอย่าง

2. เครื่องมือที่ใช้ในการเก็บรวบรวมข้อมูล

3. การสร้างและหาคุณภาพเครื่องมือ

4. การเก็บรวบรวมข้อมูล

5. การวิเคราะห์ข้อมูล

6. สถิติที่ใช้ในการวิเคราะห์ข้อมูล

**ระยะที่ 1 การศึกษาสภาพการบริหารโดยใช้โรงเรียนเป็นฐานของโรงเรียนสังกัดสำนักงานเขตพื้นที่การศึกษาประถมศึกษาหนองคาย เขต 1**

**1. ประชากรและกลุ่มตัวอย่าง**

1.1 ประชากรที่ใช้ในการวิจัยครั้งนี้ ได้แก่ คณะกรรมการสถานศึกษาขั้นพื้นฐาน 3 ตำแหน่ง คือ ประธานคณะกรรมการสถานศึกษาขั้นพื้นฐาน ผู้แทนครูและผู้อำนวยการโรงเรียน โรงเรียนละ 1 ตำแหน่ง รวมเป็น 3 คน ซึ่งเป็นโรงเรียนในสังกัดสำนักงานเขตพื้นที่การศึกษาประถมศึกษาหนองคาย เขต 1 จากโรงเรียนทั้งหมดจำนวน 160 โรงเรียน เป็นประธานคณะกรรมการสถานศึกษาขั้นพื้นฐาน จำนวน 160 คน ผู้แทนครู จำนวน 160 คน และผู้อำนวยการโรงเรียน จำนวน 160 คน รวมทั้งหมด 480 คน (สำนักงานเขตพื้นที่การศึกษาประถมศึกษาหนองคาย เขต 1. 2555 : 20-24) ดังตารางที่ 3

**ตารางที่ 3** จำนวนประชากร

|  |  |  |  |  |
| --- | --- | --- | --- | --- |
| อำเภอ | จำนวน  โรงเรียน | จำนวนประชากร | | |
| ประธานคณะกรรมการสถานศึกษาขั้นพื้นฐาน | ผู้แทนครู | ผู้อำนวยการโรงเรียน |
| อำเภอเมืองหนองคาย | 57 | 57 | 57 | 57 |
| อำเภอท่าบ่อ | 34 | 34 | 34 | 34 |
| อำเภอศรีเชียงใหม่ | 21 | 21 | 21 | 21 |
| อำเภอสังคม | 21 | 21 | 21 | 21 |
| อำเภอสระใคร | 17 | 17 | 17 | 17 |
| อำเภอโพธิ์ตาก | 10 | 10 | 10 | 10 |
| รวม | 160 | 160 | 160 | 160 |

1.2 กลุ่มตัวอย่าง

กำหนดขนาดกลุ่มตัวอย่างโดยใช้โรงเรียนเป็นหน่วยสุ่มใช้การสุ่มแบบเจาะจง จากกลุ่มตัวอย่างจำนวน 3 กลุ่ม คือ1) ประธานคณะกรรมการสถานศึกษาขั้นพื้นฐาน 2) ผู้แทนครู และ 3) ผู้อำนวยการโรงเรียน โดยกำหนดคุณสมบัติของโรงเรียนที่เป็นกลุ่มตัวอย่าง คือเป็นโรงเรียนที่ได้รับการประเมินและผ่านเกณฑ์การประเมินด้านต่าง ๆ เช่น โรงเรียนที่ได้รับเลือกเป็นโรงเรียนในฝัน โรงเรียนดีประจำตำบล โรงเรียนวิถีพุทธ โรงเรียนต้นแบบเศรษฐกิจพอเพียง โรงเรียนที่ผ่านการประเมินจากสำนักงาน[รับรองมาตรฐานและประเมินคุณภาพการศึกษา (องค์กรมหาชน)](https://www.google.co.th/url?sa=t&rct=j&q=&esrc=s&source=web&cd=1&ved=0CCoQFjAA&url=http%3A%2F%2Fwww.onesqa.or.th%2F&ei=rqFKUsX8GcKGrAfK_oHwAg&usg=AFQjCNHfun6iGb77lSWvCojUkdH42xk0jw&bvm=bv.53371865,d.bmk) และโรงเรียนที่ได้รับรางวัล จากสำนักงานเขตพื้นที่การศึกษาประถมศึกษาหนองคาย เขต 1 กำหนดขนาดกลุ่มตัวอย่างตามตาราง Krejcie และ Morgan (บุญชม ศรีสะอาด. 2545 : 48) เทียบสัดส่วนจากจำนวนรวม ได้กลุ่มตัวอย่างทั้งหมดจำนวน 113 โรงเรียน แยกตามขนาดโรงเรียนจากโรงเรียนขนาดเล็ก 56 โรงเรียน จำนวน 168 คน โรงเรียนขนาดกลาง 45 โรงเรียน จำนวน 135 คน โรงเรียนขนาดใหญ่ 11 โรงเรียนจำนวน 33 คน และโรงเรียนขนาดใหญ่พิเศษ 1 โรงเรียน จำนวน 3 คน รวมกลุ่มตัวอย่างทั้งหมด 339 คน โดยมีขั้นตอนดังนี้

1. กำหนดขนาดกลุ่มตัวอย่างจากจำนวนประชากรทั้งหมดจากจำนวนโรงเรียนทั้งหมด โดยใช้ตาราง Krejcie และ Morgan (บุญชม ศรีสะอาด. 2545 : 48)

2. จำแนกประชากรตามขนาดของโรงเรียนเป็นรายอำเภอ แล้วกำหนดจำนวนกลุ่มตัวอย่างตามขนาดโรงเรียน โดยการเทียบสัดส่วนจากจำนวนรวมที่ได้จากตาราง

3. สุ่มตัวอย่างโดยการสุ่มแบบแบ่งชั้นตามขนาดโรงเรียน เพื่อให้ได้จำนวนกลุ่มตัวอย่างและประชากรตามตารางที่ 4

**ตารางที่ 4** จำนวนประชากรและกลุ่มตัวอย่างจำแนกรายอำเภอ ตามขนาดของโรงเรียน

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| อำเภอ | จำนวน  โรงเรียน | จำนวนประชากร/กลุ่มตัวอย่าง (คน) | | | | | | | | จำนวนกลุ่มตัวอย่าง  ที่ใช้ในการวิจัย (คน) |
| โรงเรียน ขนาดเล็ก | | โรงเรียนขนาดกลาง | | โรงเรียนขนาดใหญ่ | | โรงเรียนขนาดใหญ่พิเศษ | |
| ประชากร | กลุ่มตัวอย่าง | ประชากร | กลุ่มตัวอย่าง | ประชากร | กลุ่มตัวอย่าง | ประชากร | กลุ่มตัวอย่าง |
| อำเภอเมืองหนองคาย | 57 | 32 | 56 | 20 | 45 | 4 | 11 | 1 | 1 | 113 x 3 |
| อำเภอท่าบ่อ | 34 | 13 | 17 | 4 | - |
| อำเภอศรีเชียงใหม่ | 21 | 14 | 5 | 2 | - |
| อำเภอสังคม | 21 | 10 | 9 | 2 | - |
| อำเภอสระใคร | 17 | 7 | 7 | 3 | - |
| อำเภอโพธิ์ตาก | 10 | 3 | 6 | 1 | - |
| รวม | 160 | 79 | 56 | 64 | 45 | 16 | 11 | 1 | 1 | 339 |

**2. เครื่องมือที่ใช้ในการเก็บรวบรวมข้อมูล**

เครื่องมือที่ใช้ในการวิจัยครั้งนี้ เป็นแบบสอบถาม (Questionnaire) ที่ผู้วิจัยสร้างขึ้นตามวัตถุประสงค์และข้อสรุปที่ได้จากกรอบแนวคิด โดยแบ่งออกเป็น 2 ตอน ดังนี้

ตอนที่ 1 เป็นแบบสอบถามเกี่ยวกับข้อมูลทั่วไปของผู้ตอบแบบสอบถาม มีลักษณะเป็นแบบตรวจสอบรายการ (Checklist)

ตอนที่ 2 เป็นแบบสอบถามความคิดเห็นเกี่ยวกับสภาพการบริหารโดยใช้โรงเรียนเป็นฐานของโรงเรียน สังกัดสำนักงานเขตพื้นที่การศึกษาประถมศึกษาหนองคาย เขต 1 ตามแนวคิดของประธานคณะกรรมการสถานศึกษาขั้นพื้นฐาน ผู้แทนครู และผู้อำนวยการโรงเรียน ในคณะกรรมการสถานศึกษาขั้นพื้นฐาน ซึ่งครอบคลุมหลักการบริหารโดยใช้โรงเรียนเป็นฐาน 6 หลักการ ที่ผู้วิจัยได้ทำการสรุปไว้ ได้แก่ 1) หลักการกระจายอำนาจ 2) หลักการบริหารแบบ มีส่วนร่วม 3) หลักการคืนอำนาจการจัดการศึกษาให้แก่ประชาชน 4) หลักการบริหารจัดการตนเอง 5) หลักการตรวจสอบและถ่วงดุล และ6) หลักนิติธรรม มีลักษณะเป็นมาตราส่วนประมาณค่า (Rating Scale) 5 ระดับ ของลิเคิร์ท (Likert Five Rating Scale) คือ มากที่สุด มาก ปานกลาง น้อยและน้อยที่สุด

**3. การสร้างและหาคุณภาพเครื่องมือ**

3.1 การสร้างและพัฒนาเครื่องมือที่ใช้ในการวิจัย

3.1.1 ศึกษาเอกสารตำรา วารสาร หนังสือ สิ่งพิมพ์ต่าง ๆ ตลอดจนผลการวิจัยทั้งในประเทศและต่างประเทศที่เกี่ยวข้องกับการปฏิบัติการบริหารโดยใช้โรงเรียนเป็นฐาน เพื่อเป็นแนวทางเบื้องต้นในการสร้างเครื่องมือการวิจัย

3.1.2 นำข้อมูลที่ได้มาทำการสรุปเนื้อหา เพื่อใช้ เป็นกรอบแนวคิดการทำวิจัย กำหนดขอบเขตเนื้อหา และสร้างเครื่องมือที่ใช้ในการรวบรวมข้อมูลและนิยามศัพท์

3.1.3 สร้างและพัฒนาเครื่องมือในการวิจัยเป็นแบบสอบถามความคิดเห็นของประธานคณะกรรมการสถานศึกษาขั้นพื้นฐาน ผู้แทนครูและผู้อำนวยการโรงเรียน เกี่ยวกับสภาพการบริหารโดยใช้โรงเรียนเป็นฐานของโรงเรียนสังกัดสำนักงานเขตพื้นที่การศึกษาประถมศึกษาหนองคาย เขต 1 ซึ่งมีทั้งหมด 6 ด้าน จำนวน 48 ข้อและนำเครื่องมือที่สร้างและพัฒนาเสนอต่ออาจารย์ที่ปรึกษาวิทยานิพนธ์เพื่อตรวจสอบ ปรับปรุงแก้ไข

3.1.4 นำแบบสอบถามที่ได้ปรับปรุงแก้ไขตามข้อเสนอแนะของอาจารย์ที่ปรึกษาเสนอต่อผู้เชี่ยวชาญ เพื่อตรวจสอบความตรงเชิงเนื้อหา (Content Validity) ความเหมาะสมของภาษาที่ใช้ (Wording) โดยพิจารณาจากค่าดัชนีความสอดคล้องความคิดเห็นของผู้เชี่ยวชาญ (IOC) กำหนดเกณฑ์การพิจารณาจากข้อคำถามที่มีค่าดัชนีความสอดคล้องตั้งแต่ 0.05 ขึ้นไป ถือว่าเป็นคำถามที่ใช้ได้ (อนุรักษ์ โชติดิลก. 2549 : 219) ผู้เชี่ยวชาญในการทำวิจัยครั้งนี้ประกอบด้วย

3.1.4.1 นายสมพร โสดาวิชิต ผู้อำนวยการโรงเรียนบ้านเหมือดแอ่ อำเภอสระใคร จังหวัดหนองคาย คุณวุฒิ ครุศาสตรมหาบัณฑิต สาขา การบริหารการศึกษา มีความเชี่ยวชาญในด้านโครงสร้างและเนื้อหา และการบริหารการศึกษา

3.1.4.2 นางอนงค์ คำแสงทอง ศึกษานิเทศก์ชำนาญการพิเศษ สำนักงาน เขตพื้นที่การศึกษาประถมศึกษาหนองคาย เขต 1 คุณวุฒิ ครุศาสตรมหาบัณฑิต สาขา การวัดผลและประเมินผลการศึกษา ผู้เชี่ยวชาญด้านการวิจัย

3.1.4.3 นางสุพินดา สุวิธรรมมา ครูชำนาญการพิเศษ วิชาเอกภาษาไทย คุณวุฒิ ครุศาสตรมหาบัณฑิต สาขา การบริหารการศึกษา ผู้เชี่ยวชาญด้านโครงสร้างและเนื้อหา และการบริหารการศึกษา

3.1.5 นำแบบสอบถามมาปรับปรุง แก้ไข ตามข้อเสนอแนะจากผู้เชี่ยวชาญดังกล่าว แล้วนำเสนอคณะกรรมการที่ปรึกษาวิทยานิพนธ์พิจารณาให้ความเห็นชอบ

3.2 การหาคุณภาพเครื่องมือที่ใช้ในการวิจัย

3.2.1 นำแบบสอบถามไปทดลองใช้กับ ประธานคณะกรรมการสถานศึกษา ขั้นพื้นฐาน ผู้แทนครูและผู้อำนวยการโรงเรียน ในสังกัดสำนักงานเขตพื้นที่การศึกษาประถมศึกษาหนองคาย เขต 1 ซึ่งไม่ใช่กลุ่มตัวอย่าง จำนวน 30 คน

3.2.2 รวบรวมข้อมูลจากแบบสอบถาม ที่ทดลองใช้และวิเคราะห์หาค่าอำนาจจำแนกรายข้อ (Discrimination Power) โดยวิธี Item-total Correlation) เมื่อนำแบบสอบถามมาหาค่าอำนาจจำแนกรายข้อของแบบสอบถามความคิดเห็นเกี่ยวกับสภาพการบริหารโดยใช้โรงเรียนเป็นฐาน ได้ค่าอำนาจจำแนกรายข้อระหว่าง .42-.84

3.2.3 ตรวจสอบความเชื่อมั่น (Reliability) ของแบบสอบถาม โดยใช้ค่าสัมประสิทธิ์แอลฟา (Alpha Coefficient) ตามวิธีของครอนบาค (บุญชม ศรีสะอาด. 2545 : 96) ได้ค่าความเชื่อมั่น .98

3.2.4 นำแบบสอบถามที่ปรับปรุงแล้วจัดพิมพ์ฉบับสมบูรณ์และนำไปใช้เก็บรวบรวมข้อมูลกับกลุ่มตัวอย่างต่อไป

ศึกษาเอกสาร ตำรา

สร้างเครื่องมือ

ตรวจสอบ

ครั้งที่ 1

โดยอาจารย์ที่ปรึกษาวิทยานิพนธ์

ครั้งที่ 2

โดยผู้ทรงคุณวุฒิ

3 คน

ปรับปรุงแบบสอบถาม

นำแบบสอบถามไปทดลองใช้เพื่อหาค่าความเชื่อมั่น

จัดพิมพ์แบบสอบถามฉบับสมบูรณ์

สรุปกรอบแนวคิด

**แผนภาพที่ 10** ขั้นตอนในการสร้างเครื่องมือที่ใช้ในการวิจัย

**4. การเก็บรวบรวมข้อมูล**

การเก็บรวบรวมข้อมูลจากแบบสอบถาม ดำเนินการตามขั้นตอนดังนี้

4.1 ดำเนินการจัดทำแบบสอบถามตามจำนวนกลุ่มตัวอย่าง

4.2 ขอหนังสือราชการจากบัณฑิตวิทยาลัย มหาวิทยาลัยราชภัฏมหาสารคาม ถึงผู้อำนวยการสำนักงานเขตพื้นที่การศึกษาประถมศึกษาหนองคาย เขต 1 เพื่อขอความอนุเคราะห์ในการเก็บข้อมูลเพื่อการวิจัย

4.3 แจกแบบสอบถามแก่กลุ่มตัวอย่าง คือ กลุ่มประธานคณะกรรมการสถานศึกษาขั้นพื้นฐาน กลุ่มผู้แทนครูและกลุ่มผู้อำนวยการโรงเรียนในโรงเรียน สังกัดสำนักงานเขตพื้นที่การศึกษาประถมศึกษาหนองคาย เขต 1 พร้อมทั้งแจ้งกำหนดการรับคืน

4.4 ในกรณีที่ได้รับแบบสอบถามคืนมาไม่ครบ ผู้วิจัยดำเนินการติดตามหรือ นำแบบสอบถามไปเก็บรวบรวมข้อมูลใหม่เพื่อให้ได้รับแบบสอบถามกลับคืนมาให้ได้มากที่สุดโดยกำหนดให้ได้รับแบบสอบถามกลับคืนมาไม่น้อยกว่าร้อยละ 100

**5. การวิเคราะห์ข้อมูล**

ผู้วิจัยดำเนินการวิเคราะห์ข้อมูล ดังนี้

เมื่อรวบรวมแบบสอบถามครบถ้วนแล้ว ผู้วิจัยจึงนำแบบสอบถามมาตรวจสอบความสมบูรณ์ของแบบสอบถามที่ได้รับ คัดเลือกเอาเฉพาะแบบสอบถามที่ครบถ้วนมาดำเนินการวิเคราะห์ โดยใช้โปรแกรมสำเร็จรูปคอมพิวเตอร์มาวิเคราะห์ข้อมูลในลักษณะภาพรวม จำแนกตามรูปแบบและรายการ

1. ข้อมูลเกี่ยวกับสถานภาพของผู้ตอบแบบสอบถาม วิเคราะห์โดยการหาค่าร้อยละแล้วนำเสนอผลการวิเคราะห์ในรูปของตารางประกอบความเรียง

2. ข้อมูลเกี่ยวกับสภาพการปฏิบัติการบริหารโดยใช้โรงเรียนเป็นฐาน

3. ลักษณะแบบสอบถามเป็นมาตราส่วนประมาณค่า (Rating Scale) 5 ระดับ ตามแบบของลิเคิร์ต (Likert) ซึ่งกำหนดเกณฑ์ค่าระดับความสำคัญของการบริหาร โดยใช้โรงเรียนเป็นฐานของสถานศึกษาขั้นพื้นฐาน ในสังกัดสำนักงานเขตพื้นที่การศึกษาประถมศึกษาหนองคาย เขต 1 ดังนี้

ระดับ 5 หมายถึง ระดับการปฏิบัติมากที่สุด

ระดับ 4 หมายถึง ระดับการปฏิบัติมาก

ระดับ 3 หมายถึง ระดับการปฏิบัติปานกลาง

ระดับ 2 หมายถึง ระดับการปฏิบัติน้อย

ระดับ 1 หมายถึง ระดับการปฏิบัติน้อยที่สุด

แล้ววิเคราะห์โดยการหาค่าเฉลี่ย ส่วนเบี่ยงเบนมาตรฐาน เป็นรายข้อ รายด้าน และในภาพรวม แล้วนำเสนอในรูปตารางและความเรียง พร้อมทั้งประเมินค่าด้วยการแปลความหมายค่าเฉลี่ย ตามเกณฑ์ของบุญชม ศรีสะอาด (2545 : 103)

ค่าเฉลี่ยระหว่าง 4.51 - 5.00 หมายถึง มีระดับการปฏิบัติในระดับมากที่สุด

ค่าเฉลี่ยระหว่าง 3.51 - 4.50 หมายถึง มีระดับการปฏิบัติในระดับมาก

ค่าเฉลี่ยระหว่าง 2.51 - 3.50 หมายถึง มีระดับการปฏิบัติในระดับปานกลาง

ค่าเฉลี่ยระหว่าง 1.51 - 2.50 หมายถึง มีระดับการปฏิบัติในระดับน้อย

ค่าเฉลี่ยระหว่าง 1.00 - 1.50 หมายถึง มีระดับการปฏิบัติในระดับน้อยที่สุด

**6. สถิติที่ใช้ในการวิเคราะห์ข้อมูล**

6.1 สถิติสำหรับการตรวจสอบคุณภาพของแบบสอบถาม

6.1.1 ดัชนีความสอดคล้องเกี่ยวกับความคิดเห็นต่อแบบสอบถามของผู้เชี่ยวชาญแบบ IOC (Index of Item Objective Congruence)

6.1.2 สัมประสิทธิ์สหสัมพันธ์ของแอลฟ่า (α-Coefficient)

6.2 สถิติเพื่อการตอบคำถามจุดประสงค์ของการวิจัย

6.2.1 การแจกแจงความถี่และร้อยละ

6.2.2 ค่าเฉลี่ย () และส่วนเบี่ยงเบนมาตรฐาน (S.D.)

6.2.3 การวิเคราะห์ค่าทางสถิติเพื่อตอบจุดประสงค์การวิจัย ด้วย F-Test

**ระยะที่ 2 การศึกษาข้อเสนอแนะการบริหารโดยใช้โรงเรียนเป็นฐาน จากการสนทนากลุ่ม**

**1. กลุ่มเป้าหมาย**

กลุ่มเป้าหมายได้มาจากการเลือกแบบเจาะจง ตามขนาดโรงเรียน โดยใช้โรงเรียนเป็นหน่วยสุ่ม โดยเลือกจากโรงเรียนในกลุ่มเครือข่ายสถานศึกษาที่ 10 อำเภอสระใคร จังหวัดหนองคาย เนื่องจากโรงเรียนในกลุ่มเครือข่ายมีคุณสมบัติเหมาะสม คือ เป็นโรงเรียนในฝัน โรงเรียนดีประจำตำบล โรงเรียนวิถีพุทธ โรงเรียนต้นแบบเศรษฐกิจพอเพียง เป็นต้นโดยขอความอนุเคราะห์จากประธานกลุ่มเครือข่ายสถานศึกษาที่ 10 เพื่อขอความอนุเคราะห์เข้าร่วมประชุมและเก็บข้อมูลการสนทนากลุ่ม ในการประชุมกลุ่มเครือข่าย ซึ่งมีผู้เข้าร่วมประชุมคือ 1) ประธานคณะกรรมการสถานศึกษาขั้นพื้นฐาน 2) ผู้แทนครู และ 3) ผู้อำนวยการโรงเรียน ณ ห้องประชุมโรงเรียนอนุบาลบ้านคอกช้าง ตำบลคอกช้าง อำเภอสระใคร จังหวัดหนองคาย สำนักงานเขตพื้นที่การศึกษาประถมศึกษาหนองคาย เขต 1

**2. เครื่องมือที่ใช้ในการเก็บรวบรวมข้อมูล**

เครื่องมือที่ใช้ในการวิจัยครั้งนี้ คือ แบบบันทึกการสนทนากลุ่ม เพื่อสอบถามความคิดเห็น และข้อเสนอแนะเกี่ยวกับการบริหารโดยใช้โรงเรียนเป็นฐาน จากคณะกรรมการสถานศึกษาขั้นพื้นฐาน จำนวน 15 คน โดยการสุ่มแบบเจาะจงตามขนาดและคุณสมบัติ ของโรงเรียนที่ผู้วิจัยกำหนด เป็นผู้ร่วมสนทนากลุ่มจาก โรงเรียนขนาดเล็ก 6 คน โรงเรียนขนาดกลาง 6 คน โรงเรียนขนาดใหญ่ 3 คน โดยหัวข้อสนทนาคือข้อมูลที่ได้จากการศึกษาในระยะที่ 1 โดยนำด้านที่มีค่าเฉลี่ยรายด้านน้อยที่สุด 3 ด้านมาเป็นหัวข้อในการสนทนาเพื่อหาแนวทางและข้อเสนอแนะในการพัฒนาการบริหารโดยใช้โรงเรียนเป็นฐานของโรงเรียนสังกัดสำนักงานเขตพื้นที่การศึกษาประถมศึกษาหนองคาย เขต 1

**3. การเก็บรวบรวมข้อมูล**

ผู้วิจัยดำเนินการเก็บรวบรวมข้อมูล ตามขั้นตอนดังนี้

3.1 ผู้วิจัยขอหนังสือจากบัณฑิตวิทยาลัย มหาวิทยาลัยราชภัฏมหาสารคาม ถึงผู้เข้าร่วมสนทนากลุ่ม เพื่อขอความร่วมมือในการสนทนากลุ่ม

3.2 ผู้วิจัยเก็บรวบรวมข้อมูลจากการสนทนากลุ่ม โดยดำเนินการ ดังนี้

3.2.1 กำหนดผู้ดำเนินการสนทนากลุ่ม ผู้จดบันทึกการสนทนาและผู้ช่วยทั่วไป

3.2.2 กำหนดผู้เข้าร่วมสนทนากลุ่ม โดยให้คณะกรรมการสถานศึกษาขั้นพื้นฐาน ตามกลุ่มเป้าหมายที่กำหนดไว้

3.2.3 กำหนดเวลา สถานที่ในการสนทนากลุ่ม โดยจัดการสนทนากลุ่ม มีกำหนด 1 วัน ณ ห้องประชุมโรงเรียนอนุบาลบ้านคอกช้าง ตำบลคอกช้าง อำเภอสระใคร จังหวัดหนองคาย สำนักงานเขตพื้นที่การศึกษาประถมศึกษาหนองคาย เขต 1

3.2.4 กำหนดหัวข้อสนทนากลุ่ม ซึ่งได้แก่ สภาพการบริหารโดยใช้โรงเรียนเป็นฐานด้านที่มีค่าเฉลี่ยน้อยจำนวน 3 อันดับ จากการศึกษาในระยะที่ 1 ได้แก่ 1) ด้านหลักการกระจายอำนาจ 2) ด้านหลักการบริหารแบบมีส่วนร่วม และ 3) ด้านหลักการคืนอำนาจการจัดการศึกษาให้แก่ประชาชน

3.2.5 จัดเตรียมอุปกรณ์ ได้แก่ เทปบันทึกเสียง สมุดจดบันทึก กระดานไวท์บอร์ด ปากกาเขียน กระดานไวท์บอร์ด

3.3 นำเสนอข้อมูลจากแนวทางการพัฒนาการบริหารโดยใช้โรงเรียนเป็นฐานของโรงเรียนสังกัดสำนักงานเขตพื้นที่การศึกษาประถมศึกษาหนองคาย เขต 1

3.4 ผู้ร่วมสนทนากลุ่มร่วมพิจารณาข้อมูล พร้อมแลกเปลี่ยนเสนอแนะและนำเสนอข้อมูลเพิ่มเติม เพื่อสรุปข้อมูลแนวทางการพัฒนาการบริหารโดยใช้โรงเรียนเป็นฐานของโรงเรียนสังกัดสำนักงานเขตพื้นที่การศึกษาประถมศึกษาหนองคาย เขต 1

**4. การวิเคราะห์ข้อมูล**

4.1 ตรวจสอบความสมบูรณ์ของข้อมูลที่ได้จากการสนทนากลุ่ม หากมีข้อมูลไม่ครบถ้วนสมบูรณ์ให้ดำเนินการเก็บรวบรวมจนกว่าจะครบถ้วนสมบูรณ์

4.2 วิเคราะห์ข้อมูลจำแนกเป็นรายด้านตามประเด็นสำคัญ โดยการพรรณนาวิเคราะห์จะได้แนวทางการพัฒนาการบริหารโดยใช้โรงเรียนเป็นฐานของโรงเรียนสังกัดสำนักงานเขตพื้นที่การศึกษาประถมศึกษาหนองคาย เขต 1

**การศึกษาสภาพการบริหาร โดยใช้โรงเรียนเป็นฐานของโรงเรียน**

**สังกัดสำนักงานเขตพื้นที่การศึกษาประถมศึกษาหนองคาย เขต 1**

**กำหนดประชากรและกลุ่มตัวอย่าง**

1. ประธานคณะกรรมการสถานศึกษาขั้นพื้นฐาน

2. ผู้แทนครู

3. ผู้อำนวยการโรงเรียน

**การสร้างเครื่องมือ**

1. แบบสอบถาม

2. การสนทนากลุ่ม

**สถิติตรวจสอบคุณภาพเครื่องมือ**

1. หาค่า IOC

2. หาค่าความเชื่อมั่นสัมประสิทธิ์

3. แอลฟา

**เก็บรวบรวมข้อมูล**

**วิเคราะห์ข้อมูล**

**สรุปและรายงานผลการวิจัย**

**สถิติในการวิเคราะห์ข้อมูล**

1. การแจกแจงความถี่, ร้อยละ

2. ค่าเฉลี่ย, ส่วนเบี่ยงเบน

มาตรฐาน

3. วิเคราะห์ความแปรปรวนแบบ

สองทาง

**แผนภาพที่ 11** สรุปขั้นตอนการดำเนินการวิจัย